Papa Aleksandar III

Papa Aleksandar III (Rođen kao Rolando Siena; 1110. - 30. augusta 1181.) je bio rimski papa od 7. septembra 1159. godine do svoje smrti 1181. godine. Izdao je papinsku bulu Manifestis Probatum, 23. maja 1179. godine, proglasivši Alfonsa I kraljem Portugala, priznajući time Portugal kao nezavisnu i suverenu kraljevinu. Također je postavio kamen temeljac za čuvenu katedralu Notre-Dame de Paris.

 Rani život i karijera 
Papa Aleksandar III je rođen u Sieni 1110. godine. Od 14. stoljeća spominje se kao član aristokratske porodice Bandinelli iako to nije dokazano. Robert Torigni navodi da je studirao u Bologni gdje je postao doktor crkvenog prava i teolog. U oktobru 1150. godine papa Eugen III ga je proglasio za đakona, a kasnije za kardinala Bazilike svetog Kozma i Damijana. Godine 1153. postaje papin savjetnik i vođa kardinala koji su bili protiv njemačkog cara Fridrika I Barbarose. On je po ugovoru iz Beneventa, obnovio mirne odnose između Rima i Kraljevine Sicilije.

7. septembra 1159. izabran je za nasljednika pape Hadrijana IV većinom glasova. Ostali kardinali su glasali za svećenika Oktavijana koji je postao protupapa Viktor IV (1159–1164). Ovaj protupapa kao i njegovi nasljednici su imali carsku podršku, ali nakon poraza kod Legnana (1176), Barbarossa je konačno priznao Aleksandra III za papu.

Aleksandar III je bio primoran dva puta da ode iz Rima. Prvi put u periodu od 1162-1165 kada je bio u Francuskoj, a drugi put 1167-1178 kada je živio u gradovima Gaeta, Benevento, Anagni, i Venecija.

Papa Aleksandar III je bio prvi papa koji je obraćao pažnju na misionarski rad istočno od Baltičkog mora.

Kategorija:Pape
Kategorija:Rođeni 1100-tih
Kategorija:Umrli 1181.